Muutettu ehdotus: Euroopan Parlamentin ja Neuvoston Direktiivi direktiivin 97/67/EY muuttamisesta yhteisön postipalvelujen kilpailulle avaamisen jatkamis /* KOM/2001/0109 lopull. - COD 2000/0139 */



Virallinen lehti nro 180 E , 26/06/2001 s. 0291 - 0300



Muutettu ehdotus: EUROOPAN PARLAMENTIN JA NEUVOSTON DIREKTIIVI direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi (komission EY:n perustamissopimuksen 250 (2) artiklan nojalla esittämä) PERUSTELUT Tämä on komission muutettu ehdotus Euroopan parlamentin ja neuvoston direktiiviksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi. Muutettu ehdotus sisältää sellaiset Euroopan parlamentin ensimmäisessä käsittelyssä tekemät tarkistukset, jotka komissio hyväksyy. 1. JOHDANTO a) Taustaa Komissio teki ehdotuksensa 30 päivänä toukokuuta 2000, ja se toimitettiin virallisesti Euroopan parlamentille ja neuvostolle 14 päivänä heinäkuuta 2000. Talous- ja sosiaalikomitea antoi lausuntonsa 29 päivänä marraskuuta 2000. Alueiden komitea antoi lausuntonsa 13 päivänä joulukuuta 2000. Euroopan parlamentti antoi päätöslauselman ehdotuksen ensimmäisessä käsittelyssä 14 päivänä joulukuuta 2000 ja ehdotti komission ehdotukseen tarkistuksia. b) Direktiivin tarkoitus Direktiivin tavoitteena on täyttää direktiivin 97/67/EY toimeksianto postipalveluiden asteittaisen ja säännellyn avaamisen jatkamisesta 1 päivä tammikuuta 2003 alkaen, laatia aikataulu avaamisen jatkamiseksi sekä ratkaista postipalveluiden sisämarkkinoiden häiriöttömään toimintaan liittyvät liitännäiskysymykset. 2. KOMISSION HYVÄKSYMÄT PARLAMENTIN TARKISTUKSET Euroopan parlamentin ensimmäisessä käsittelyssään päättämistä 47 tarkistuksesta komissio hyväksyy 10 kokonaisuudessaan ja yhden osittain, mikä tarkoittaa yhteensä 11 tarkistusta. Kokonaan hyväksytyt tarkistukset: 2, 6, 7, 24, 28, 29, 32, 39, 41 ja 58 Osittain hyväksytyt tarkistukset: Komissio on hyväksynyt tarkistukset, joilla: - painotetaan yhteisön sosiaalisia tehtäviä - nimittäin korkeaa työllisyysastetta ja sosiaalisen suojelun korkeaa tasoa - tuodaan esille lisääntyvän kilpailukyvyn etuja - korostetaan, että jokainen jäsenvaltio päättää itse yleispalvelujensa yksityiskohtaisista standardeista ja laadusta - vahvistetaan kansallisten sääntelyviranomaisten roolia - laajennetaan valitusmenettelyn vaatimuksia - parannetaan nykyisten muutosten sanamuotoa tai sijoittamista. 3. TARKISTUKSET, JOITA KOMISSIO EI HYVÄKSYNYT Komissio ei hyväksynyt Euroopan parlamentin ehdottamista 47 tarkistuksesta 36:ta. Syyt selitetään jäljempänä, ja mahdollisuuksien mukaan tarkistukset on ryhmitelty suurempiin luokkiin. Kilpailun edut ja varattavan alueen laajuus (Tarkistukset 8, 16, 17, 18, 19, 20, 21, 22 ja 38) Tarkistuksella 8 pyritään epäoikeutetusti rajoittamaan yleispostiverkon tarjoamat edut joihinkin jäsenvaltioihin, vaikka yleisestä verkosta on etuja kaikille jäsenvaltioille. Tällä tarkistuksella rajoitettaisiin myös perustamissopimuksen kilpailusääntöjen sovellettavuutta yleispalvelun tarjoajiin. Perustamissopimuksen 86 artiklassa otetaan jo huomioon yleishyödylliset palvelut. Tarkistuksilla 16, 17, 18 ja 19, 20, 21, 22 sekä 38 asetetaan yleisesti varatun alueen painoraja 150 grammaan ja neljä kertaa ensimmäisen hintaluokan kirjelähetyksen hintaan, millä avattaisiin vain kuusi prosenttia yleispalvelun tarjoajien postituloista (verrattuna ehdotuksen 20 prosenttiin). Suoramainonta ja lähtevä ulkomaan posti, jotka ovat alle 150 gramman painorajan, tehdään myös varattaviksi, millä menetetään markkinoiden avaamisen keskeisimmät edut. Tällaiset muutokset eivät luo todellista kilpailua, ja siten ne eivät ole toimenpiteinä riittäviä. Lisäksi tarkistus 38 sallisi postimonopolien laajentumisen, mikä on vastoin vaatimusta, että direktiivillä lisätään markkinoiden avaamista eikä suinkaan suljeta niitä. Seuraavan vaiheen aikataulu (Tarkistukset 1, 23, 26, 33, 38, 44) Tarkistuksessa 1 jätetään nykyisen direktiivin 97/67/EY kuvauksesta pois postipalveluiden yhtenäismarkkinoiden kehittämiselle tarpeellinen markkinoiden kilpailulle avaamisen aikataulu. Direktiiviä on virheellistä lainata valikoiden ja antaa vääristynyt kuva sen tarkoituksesta, kuten tässä tehdään. Tarkistukset 23, 26 ja 38 muuttaisivat komission ehdotukseen kuuluvan päätösaikataulun jatkuvaksi tarkistusten teoksi. Tällainen jatkuva tarkistaminen luo suurta hämmennystä ja johtaa loputtomaan väittelyyn lainsäätäjien aikeista. Lisäksi "asteittaisen ja säännellyn avaamisen" tavoitetta ei pidä hylätä, koska se on nykyisen direktiivin keskeisimpiä periaatteita. Lissabonin huippukokouksen päätelmät, joissa vaaditaan strategiaa postipalveluiden täysin toimivien yhtenäismarkkinoiden saavuttamiseksi, on otettava huomioon. Komission ehdotuksen mukaisessa seuraavassa vaiheessa esitetään selvä aikataulu, mikä luo luottamusta markkinoiden kaikkien toimijoiden keskuudessa siihen, että markkinoiden avautumisprosessi jatkuu vuonna 2007 ja sen jälkeen. Tarkistuksilla 33 ja 44 pyritään lykkäämään direktiivin voimassaolon lakkaamispäivämäärä vuoden 2006 lopusta vuoden 2008 loppuun. Tämä on liian myöhäinen ajankohta, jotta lainsäätäjät ymmärtäisivät nopean toiminnan tarpeen, kuten Lissabonin huippukokouksen päätelmissä korostettiin. Jos direktiivin voimassaolo lakkaisi, postialan sääntelyä toteutettaisiin vain perustamissopimuksen kilpailusääntöihin pohjautuen. Yleispalvelu (Tarkistukset 10, 12, 15, 27 ja 36) Tarkistus 10, jossa korostetaan yleispalvelun dynaamista ja kehittyvää luonnetta, ei ole tarpeen, koska tämä on huomioitu jo nykyisen direktiivin 5 artiklassa. Tarkistuksessa 12 keskitytään tarpeeseen arvioida uudelleen 3 artiklan mukaista yleispalvelujen tarjoamista. Tämä kuitenkin ylittää 7 artiklan soveltamisalan. Tarkistuksessa 15 viitataan siihen, että on otettava huomioon, että yleispalveluun liittyvät kustannukset vaihtelevat eri jäsenvaltioissa. Tämä on kuitenkin nykyisessä direktiivissä jo otettu huomioon sillä, että kansallisille lainsäätäjille on suotu erilaisia keinoja yleispalvelun takaamiseksi. Tarkistuksessa 27 vaaditaan yleispalvelualueen toimilupien haltijoita osallistumaan kustannuksiin, joita koituu REIMS II -sopimuksesta, joka koskee ulkomailta tulevan postin jakelun päätemaksujen korvaamista. On kuitenkin väärin siirtää REIMS II -sopimuksen kustannuksia toimilupien haltijoille, koska REIMS II on tiettyjen yleispalvelun tarjoajien välinen kaupallinen sopimus (sen voimassaolo lakkaa joulukuussa 2001). Tarkistus 36 mahdollistaisi sen, että jäsenvaltiot voisivat määritellä yleispalveluvaatimuksiin lisävaatimuksia. Tällainen on kuitenkin tarpeetonta, sillä nykyisen direktiivin 3 artiklan mukaan jäsenvaltioiden on mahdollista päättää yhdenmukaistetun vähimmäistason ylittävästä yleispalvelun tasosta. Sosiaaliset ja työllisyyteen liittyvät kysymykset (Tarkistukset 13, 47 ja 49) Tarkistuksessa 13 käsitellään muilla yleishyödyllisten palveluiden markkinoilla tapahtuvan työllisyyden vähenemisen osittaista tasapainottumista yksityisten toimijoiden tarjoaman työllistämisen kasvun avulla. Tämä ei ole merkityksellistä nyt käsiteltävän ehdotuksen kannalta, koska postialalla on kyse eri toimijoista ja eri markkinaympäristöstä. Muutoksella 47 pyritään muuttamaan nykyisen direktiivin tavoitteita tekemällä korkeasta työllisyydestä ja sosiaalisen suojelun korkeasta tasosta uusi lisätavoite. Tämä ei ole 7 artiklan soveltamisalan rajoissa ja on lisäksi laillisuudeltaan kyseenalaista. Tarkistus 49 koskee lisäjärjestelyjä valtion työllisyyden takaamiseksi, eikä se näin ollen ole tämän direktiiviehdotuksen kannalta merkityksellinen. Lissabonin huippukokouksen päätelmät (Tarkistukset 4 ja 46) Tarkistuksella 4 pyritään muuttamaan Lissabonin huippukokouksen päätelmiä lisäämällä ilmaisu "asteittaista ja säänneltyä" pyydetyn vapauttamisen eteen ja poistamalla viittaus postipalveluiden täysin toimivien sisämarkkinoiden aikaansaamiseen. Päätelmät ja niiden sanamuoto on direktiiviehdotuksessa kuvattu täysin oikein eikä sanamuotoa pitäisi muuttaa jälkikäteen päätelmien heikentämiseksi. Tarkistus 46 (2-5 kohta) laajentuu tarpeettomasti Lissabonin huippukokouksen viittaukseen yleishyödyllisiin palveluihin. Erityispalvelut (Tarkistukset 11 ja 35) Nämä tarkistukset poistaisivat direktiivistä kaikki viittaukset erityispalveluihin. Erityispalveluiden selkeä määrittely on kuitenkin välttämätöntä sääntelykehyksen uudenaikaistamiseksi, varattavaan alueeseen sovellettavien periaatteiden johdonmukaisuuden varmistamiseksi sekä sen takaamiseksi, että yleispalvelun ulkopuoliset uudet palvelut voivat vapaasti kehittyä asiakkaiden tarpeita vastaaviksi. Saatavuus (Tarkistukset 31 ja 55) Tarkistuksella 31 pyritään poistamaan johdanto-osassa oleva viittaus palveluiden saatavuuteen liittyvään syrjimättömyyteen, vaikka vastaava artikla säilytetään. Tämä ei ole loogista: joka tapauksessa on hyvin tärkeää, että johtavien monopolien palvelut ovat saatavilla ja kokemukset vahvistavat tarvetta sille, että direktiivissä annetaan selvät periaatteet kaikkien toimijoiden tasapuoliselle kohtelulle. Tarkistuksella 55 pyritään luomaan vastavuoroisuuden vaatimus postipalveluiden saatavuudelle jäsenvaltioissa. Ei ole kuitenkaan mahdollista, että vastavuoroisuus olisi yhdenmukaistamisdirektiivin perustana. Tiedonvaihto (Tarkistukset 30 ja 42) Tarkistuksella 30 halutaan parempaa tiedonvaihtoa kansallisten ja EU:n sääntelyviranomaisten välillä, ja tarkistuksella 42 halutaan perustaa hallintokomitea avustamaan komissiota. Jäsenvaltiot voivat kuitenkin jo nyt lähettää kansallisia sääntelyviranomaisiaan nykyisen direktiivin 21 artiklan nojalla perustettuun komiteaan, eikä mitään tarvetta ole ilmaistu lisäkomiteaan. Tämän vuoksi nämä tarkistukset ovat tarpeettomia. Syrjintä rodun tai etnisen alkuperän perusteella (Tarkistukset 34 ja 37) Nämä tarkistukset liittyvät rotuun tai etniseen alkuperään perustuvan syrjinnän torjuntaan siten, että yleisöpalvelun tarjoamisvelvoite poistetaan, jos kirjeen ulkoasu viittaa sen sisältävän syrjivää aineistoa. Tämä käsite on kuitenkin otettu jo asianmukaisemmalla tavalla huomioon direktiivissä 2000/43/EY, jolla pannaan täytäntöön henkilöiden yhtäläinen kohtelu heidän rodullisesta tai etnisestä alkuperästään riippumatta. Ei ole tarpeen toistaa direktiivin 2000/43/EY määräyksiä toisissa direktiiveissä eikä tämä seikka missään tapauksessa ole oleellinen markkinoiden avaamisen kannalta (joka on ehdotetun direktiivin aihe). Muut aiheet: kuuleminen, korvausrahasto ja sääntelyviranomaisten tehtävät (Tarkistukset 5, 25 ja 43) Tarkistuksessa 5 painotetaan tarvetta tehdä perusteellinen selvitys 23 artiklassa mainitun arvioinnin yhteydessä, ja tässä tarkistuksessa näytetään sekoitettavan tarve esittää ehdotus markkinoiden avaamisesta (7 artikla) erilliseen vaatimukseen (23 artikla) koko direktiivin täytäntöönpanosta. Tarkistuksessa 25 pidetään varattua aluetta korvausrahastoa parempana. Nykyinen direktiivi on kuitenkin neutraali tämän kohdan suhteen, ja siinä säädetään erilaisista keinoista yleispalvelujen takaamiseksi. Ei olisi oikein yrittää nyt vaikuttaa jäsenvaltioihin ja saada niitä esimerkiksi korvausrahastoa tai toimilupien myöntämistä vastaan. Tarkistuksella 43 pyritään muuttamaan 22 artiklaa, jossa määritellään kansallisten sääntelyviranomaisten tehtävät. Tämä ei ole asianmukaista, sillä ehdotuksessa käsitellään 7 artiklassa vaadittuja muutoksia ja sääntelijän tehtävät on jo määritelty nykyisessä direktiivissä. 4. PÄÄTELMÄ Komissio hyväksyy Euroopan parlamentin ensimmäisessä käsittelyssä ehdottamista 47 tarkistuksesta 11 tarkistusta kokonaan tai osittain. Komissio muuttaa alkuperäistä ehdotustaan ja sisällyttää siihen nämä tarkistukset EY:n perustamissopimuksen 250 artiklan 2 kohdan mukaisesti. 2000/0139 (COD) Muutettu ehdotus: EUROOPAN PARLAMENTIN JA NEUVOSTON DIREKTIIVI direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisöjen perustamissopimuksen ja erityisesti sen 47 artiklan 2 kohdan, 55 artiklan ja 95 artiklan, ottavat huomioon komission ehdotuksen [1], [1] EYVL C ottavat huomioon talous- ja sosiaalikomitean lausunnon [2], [2] EYVL C ottavat huomioon alueiden komitean lausunnon [3], [3] EYVL C noudattavat perustamissopimuksen 251 artiklassa määrättyä menettelyä [4], [4] EYVL C sekä katsovat seuraavaa: (1) Neuvosto on yhteisön postipalvelujen kehittämisestä 7 päivänä helmikuuta 1994 antamassaan päätöslauselmassa [5] määritellyt yhteisön postialan politiikan yhdeksi päätavoitteeksi sovittaa yhteen postimarkkinoiden asteittainen ja säännelty kilpailulle avaamisen jatkaminen ja pysyvä takuu yleispalvelun tarjoamisesta. [5] EYVL C 48, 16.2.1994, s. 3. (2) Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetussa Euroopan parlamentin ja neuvoston direktiivissä 97/67/EY [6] säädettiin postialan yhteisön tasoisesta sääntelykehyksestä, johon sisältyy toimenpiteitä yleispalvelun takaamiseksi, enimmäisrajojen asettaminen niille postipalveluille, jotka jäsenvaltiot voivat yleispalvelun ylläpitämiseksi varata yleispalvelun tarjoajalleen/tarjoajilleen, ja aikataulu markkinoiden kilpailulle avaamisen jatkamista koskevan päätöksen tekemiselle, minkä tarkoituksena on luoda postipalvelujen yhtenäismarkkinat. [6] EYVL L 15, 21.1.1998, s. 14. (3) Perustamissopimuksen 16 artiklassa korostetaan yleistä etua koskevien palvelujen tärkeää asemaa unionin yhteisten arvojen joukossa ja niiden merkitystä sosiaalisen ja alueellisen yhteenkuuluvuuden edistämisessä; samassa artiklassa todetaan lisäksi, että olisi huolehdittava siitä, että tällaiset palvelut toimivat sellaisin perustein ja edellytyksin, että ne voivat täyttää tehtävänsä. (4) Euroopan postipalveluista 14 päivänä tammikuuta 1999 annetuissa Euroopan parlamentin päätöslauselmissa [7] ja Euroopan postipalveluista 18 päivänä helmi- kuuta 2000 annetussa Euroopan parlamentin päätöslauselmassa [8] korostetaan postipalvelujen sosiaalista ja taloudellista merkitystä ja tarvetta säilyttää yleispalvelun korkea laatu. [7] EYVL C 104, 14.4.1999, s. 134. [8] Päätöslauselma B5-0116/2000; ei vielä julkaistu virallisessa lehdessä. (4 a ) Kuvaillut toimenpiteet olisi muotoiltava niin, että myös perustamissopimuksen 2 artiklan mukainen yhteisön sosiaalisia tehtäviä koskeva tavoite eli työllisyyden ja sosiaalisen suojelemisen korkea taso toteutuu. (4 b) Vuoristo- ja saaristoalueilla maaseudun postiverkostolla on elintärkeä rooli maaseudun yritysten liittämisessä kansantalouteen ja maailmantalouteen sekä näiden alueiden sosiaalisen yhtenäisyyden ja työllisyyden ylläpitäjänä. Vuoristo- ja saaristoalueilla maaseudun postitoimistot voivat lisäksi tarjota ratkaisevan tärkeän perusrakenneverkon uuden viestintäteknologian saattamiseksi kaikkien ulottuville. (5) Lissabonissa 23 ja 24 päivänä maaliskuuta 2000 kokoontuneen Eurooppa-neuvoston puheenjohtajan päätelmissä esitettiin kaksi postipalveluja koskevaa päätöstä, joissa komissiota, neuvostoa ja jäsenvaltioita pyydettiin kutakin toimimaan toimivaltansa puitteissa. Pyydetyt toimet ovat ensinnäkin laatia vuoden 2000 loppuun mennessä strategia palvelujen, myös postipalvelujen, esteiden poistamiseksi ja toiseksi nopeuttaa vapauttamista sellaisilla aloilla kuin postipalvelut; ilmoitettuna tavoitteena on saada aikaan täysin toimivat postipalvelujen markkinat. (5 a) Maaliskuussa 2000 kokoontunut valtioiden ja hallitusten päämiesten Lissabonin Eurooppa-neuvosto piti myös tärkeänä, että yleisen taloudellisen edun mukaisia palveluja ja tällaisia palveluja tuottavia yrityksiä koskevat perussopimusten määräykset otetaan täysimääräisesti huomioon sisämarkkinoiden ja osaamiseen perustuvan talouden rajoissa. (6) Komissio on tehnyt perusteellisen yhteisön postialaa koskevan selvityksen, johon sisältyi tutkimusten tilaaminen alan taloudellisesta, sosiaalisesta ja teknologisesta kehityksestä, ja on laajalti kuullut asianomaisia osapuolia. (7) Yhteisön postiala tarvitsee uudenaikaisen sääntelykehyksen, jolla pyritään etenkin tehostamaan postipalvelujen sisämarkkinoita. Kilpailukykyä lisäämällä olisi pystyttävä integroimaan postiala vaihtoehtoisiin viestintämenetelmiin sekä parantamaan yhä vaativammille käyttäjille tarjottavien palvelujen laatua. (8) Perustavoite yleispalvelun pysyvän tarjonnan varmistamisesta jäsenvaltioiden direktiivin 97/67/EY 3 artiklan mukaisesti määrittelemällä laatutasolla yhdenmukaisesti kaikkialla yhteisössä voidaan turvata, jos tällä alalla säilytetään mahdollisuus palvelujen varaamiseen ja samalla varmistetaan korkea tehokkuus riittävällä palvelujen tarjoamisen vapaudella. (9) Tehokkaan ja asiakkaiden kysyntään vastaavan yleispostiverkon tarjoamat kilpailuedut voivat auttaa tasapainottamaan yleispalvelun tarjoamisvelvoitteesta aiheutuvia lisäkustannuksia, joita ei voida kattaa kaupallisin keinoin. (10) Kokemukset ovat osoittaneet, että ainoastaan hintarajan ottaminen huomioon pikapostipalvelujen lisäarvon määrittelyssä, ei enää ole käytännöllinen ratkaisu, mikä johtuu hintarajan alle jäävien lisäarvollisten pikapostipalvelujen kehittymisestä. (11) Sen vuoksi olisi tarkoituksenmukaista määritellä luokka, johon kuuluvat "erityispalvelut", jotka vastaavat asiakkaiden erityistarpeisiin; tähän luokkaan olisi sisällyttävä kaikki palvelut, joissa on tarvittavat lisäominaisuudet; tällaisia palveluja ei pitäisi varata kyseisten lähetysten painosta tai hinnasta riippumatta. Tässä yhteydessä ei ole riittävää, että posti lähetetään sähköisesti etäpainamista varten, jotta se jäisi varatun alueen ulkopuolelle. (12) Keskipitkälle ajalle ennustettu kysynnän lisääntyminen postialalla kokonaisuudessaan auttaa tasapainottamaan niitä markkinaosuuksien menetyksiä, joita yleispalvelun tarjoajille saattaa aiheutua markkinoiden avaamisen jatkamisen seurauksena, ja antaa siten lisäturvaa yleispalvelulle. (13) Teknologian kehittyminen ja markkinapaineet tehokkuuden lisäämiseksi ovat tärkeimpiä muutostekijöitä, jotka vaikuttavat postialan työllisyyteen; muista muutostekijöistä markkinoiden avautumisella on vähemmän näkyvä osa; markkinoiden avautuminen auttaa laajentamaan postimarkkinoiden kokonaislaajuutta; kaikki tällaisista toimenpiteistä (tai niiden odotuksesta) johtuvat yleispalvelun tarjoajien henkilökunnan vähentämiset todennäköisesti tasapainottuvat seurauksena olevalla yksityisten toimijoiden ja uusien markkinoille tulijoiden työllisyyden kasvulla. (14) Olisi tarkoituksenmukaista säätää yhteisön tasolla kirjemarkkinoiden asteittaisen ja säännellyn kilpailulle avaamisen aikataulusta, joka antaa kaikille yleispalvelun tarjoajille riittävästi aikaa toteuttaa lisää sellaisia uudenaikaistamistoimenpiteitä ja uudelleenjärjestelyjä, joita tarvitaan niiden pitkäaikaisen elinkelpoisuuden varmistamiseksi uusissa markkinaolosuhteissa; lisäksi tarvitaan asianmukainen ajanjakso, jona jäsenvaltiot voivat mukauttaa sääntelyjärjestelmänsä avoimempaan ympäristöön; sen vuoksi on tarkoituksenmukaista säätää markkinoiden avaamisen jatkamisesta vähittäin, siten että se muodostuu välivaiheesta, joka edustaa markkinoiden merkittävää mutta säänneltyä avaamista, ja sitä seuraavasta selvityksestä ja ehdotuksesta seuraavaksi vaiheeksi. (15) Olisi tarkoituksenmukaista varmistaa, että markkinoiden avaamisen seuraava vaihe on sekä luonteeltaan merkittävä että käytännössä jäsenvaltioiden toteutettavissa. (16) Yleispalvelun tarjoajille varattavissa olevien palvelujen painorajan yleinen pienentäminen 50 grammaan yhdistettynä lähtevän ulkomaanpostin ja pikapostin täydelliseen kilpailulle avaamiseen edustaa suhteellisen yksinkertaista ja säänneltyä seuraavaa vaihetta, joka on kuitenkin merkittävä. (17) Tavalliset kirjelähetykset, joiden paino on 50-350 grammaa, edustavat yhteisössä keskimäärin noin 16 prosenttia yleispalvelun tarjoajien kokonaispostituloista, tämän lisäksi lähtevä ulkomaanposti ja pikapalvelut, jotka jäävät hintarajan alle, edustavat yhteisössä keskimäärin noin neljää prosenttia yleispalvelun tarjoajien kokonaispostituloista. (18) Varattavissa olevien palvelujen hintaraja, joka on kaksi ja puoli kertaa alimpaan painoluokkaan kuuluvan, nopeimman vakioluokan kirjelähetyksen normaali hinta, on sopiva sen kanssa yhdessä tarvittaessa sovellettavan 50 gramman painorajan kanssa. (19) Tavallisten kotimaan kirjelähetysten 50 gramman painoraja on käytännöllinen, koska siihen ei liity vaaraa painorajan säännön kiertämisestä lisäämällä yksittäisten kirjelähetysten painoa keinotekoisesti, koska useimpien kirjelähetysten paino on alle 20 grammaa. (20) Useimmissa jäsenvaltioissa suoramainontaposti on jo nyt dynaaminen ja kasvava markkina-alue, jolla on merkittävät kasvunäkymät, kun muissa jäsenvaltioissa kasvulle on huomattavaa potentiaalia; suoramainonta on jo suurelta osin avointa kilpailulle kuudessa jäsenvaltiossa; kilpailusta johtuvat palvelun joustavuudessa ja hinnoittelussa tapahtuneet parannukset parantaisivat suoramainonnan asemaa suhteessa vaihtoehtoisiin viestintävälineisiin; se puolestaan johtaisi todennäköisesti uusiin postituotteisiin spin off -lisinä ja vahvistaisi postialan asemaa kokonaisuudessaan; kuitenkin siinä määrin kuin yleispalvelun tarjoamisen varmistamiseksi on tarpeen, suoramainontapostia voidaan varata, kun ne eivät ylitä mainittuja paino- ja hintarajoja, jotka ovat 50 grammaa ja kaksi ja puoli kertaa vakioluokan kirjelähetyksen normaali hinta. (21) Lähtevä ulkomaanposti on jo käytännössä kilpailulle avointa useimmissa jäsenvaltioissa; sen varaamista ei tarvita varmistamaan yleispalvelua, koska se edustaa keskimäärin kolmea prosenttia kokonaispostituloista; markkinoiden tämän osan avaaminen lailla antaisi postin alan eri toimijoille mahdollisuuden kerätä, lajitella ja kuljettaa kaikkea lähtevää ulkomaanpostia ja toimittaa sitä jäsenvaltioissa, mutta vain siinä määrin kuin kyseisen jäsenvaltion kansallinen lainsäädäntö sallii sen tapahtuvan. (22) Saapuvan ulkomaanpostin avaaminen kilpailulle tekisi mahdolliseksi kiertää 50 gramman rajan sääntöä siirtämällä osa kotimaan massapostin postittamisesta muualle, mikä tekisi sen vaikutuksista ennalta arvaamattomia; kirjelähetysten alkuperän tunnistaminen voisi lisäksi aiheuttaa täytäntöönpanovaikeuksia; tavallisten saapuvien ulkomaanlähetysten ja suoramainonnan sekä tavallisten kotimaan lähetysten 50 gramman painoraja on käytännöllinen, koska siihen ei sisälly vaaraa säännön kiertämisestä joko tällä tavoin tai yksittäisten kirjelähetysten painoa keinotekoisesti lisäämällä. (23) Postipalvelujen sisämarkkinoiden toteuttamisen seuraavaa vaihetta koskevan aikataulun laatiminen nyt on tärkeää sekä yleispalvelun pitkän ajan elinkelpoisuuden että uudenaikaisten ja tehokkaiden postien jatkuvan kehittymisen kannalta. (24) Olisi tarkoituksenmukaista edelleen antaa jäsenvaltioille mahdollisuus varata eräitä postipalveluja yleispalvelun tarjoajalleen/tarjoajilleen; nämä järjestelyt tekevät yleispalvelun tarjoajille mahdolliseksi saattaa loppuun toimintojensa ja henkilökuntansa mukauttaminen kilpailuolosuhteisiin ilman, että se häiritsee niiden taloudellista tasapainoa, eikä se siten vaaranna yleispalvelun turvaamista. (25) Olisi tarkoituksenmukaista määritellä uudet paino- ja hintarajat ja palvelut, joihin niitä voidaan soveltaa, ja säätää myöhemmästä selvityksestä ja markkinoiden avaamisen jatkamista koskevasta päätöksestä. (26) Jäsenvaltion päättämät toimenpiteet, joihin kuuluvat korvausrahaston perustaminen tai sen toiminnan kaikki muuttaminen tai kaikki täytäntöönpano tai maksaminen siitä, voi olla Euroopan yhteisön perustamissopimuksen 87 artiklan 1 kohdan tarkoittamaa jäsenvaltion myöntämää taikka valtion varoista muodossa tai toisessa myönnettyä tukea, josta on annettava etukäteen ilmoitus komissiolle perustamissopimuksen 88 artiklan 3 kohdan mukaisesti. (27) Mahdollisuus antaa yleispalvelualueen kilpailijoille toimilupia voidaan yhdistää siihen, että näiden toimilupien haltijat velvoitetaan osallistumaan yleispalvelun tarjontaan. (27 a) Direktiivissä 97/67/EY säädetään, että jäsenvaltioiden on nimettävä postialalle yksi tai useampi oikeudellisesti ja toiminnallisesti postialan toimijoista riippumaton kansallinen sääntelyviranomainen. Euroopan postimarkkinoiden dynamiikka huomioon ottaen kansallisten sääntelyviranomaisten tärkeä rooli olisi tunnustettava ja sitä olisi vahvistettava. Direktiivin 97/67/EY 9 artiklassa jäsenvaltioille annetaan mahdollisuus ylittää tässä direktiivissä asetetut tavoitteet. (28) On tarkoituksenmukaista, että kansalliset sääntelyviranomaiset liittävät kaikkien toimilupien käyttöönoton vaatimuksiin, että toimilupien haltijoiden palveluita käyttävillä kuluttajilla on oltava käytössään avoimet, yksinkertaiset ja edulliset menettelytavat kuluttajavalitusten käsittelyyn, koskivat ne yleispalvelun tarjoajan/tarjoajien palveluita tai valtuutettujen toimijoiden, mukaan lukien toimilupien haltijat, palveluita. Lisäksi on tarkoituksenmukaista, että nämä menettelytavat ovat kaikkien postipalveluiden käyttäjien käytettävissä riippumatta siitä, ovatko kyseiset palvelut yleispalveluita. Tällaisiin menettelyihin olisi sisällytettävä menettelyt vastuun määrittelemiseksi tapauksissa, joissa postilähetys on kadonnut tai vahingoittunut. (29) Yleispalvelun tarjoajat tarjoavat tavallisesti esimerkiksi yritysasiakkaille, eri asiakkailta peräisin olevan postin kokoajille ja massapostittajille palveluja, jotka antavat niille mahdollisuuden päästä postivirtaan eri kohdissa ja eri edellytyksin kuin tavallisessa kirjepalvelussa; tätä tehdessään yleispalvelun tarjoajien on noudatettava avoimuuden ja syrjimättömyyden periaatteita sekä kolmansien että omien vastaavien palveluidensa välillä. Palveluiden tarjoamisen syrjimättömyyden tarve huomioon ottaen tällaisten palveluiden on oltava myös tarjolla myös yksityisasiakkaille, jotka lähettävät postia samoilla ehdoilla. (30) Eräitä yleispalvelun tarjoajia koskevien, viime vuosina tehtyjen kantelujen vuoksi on tarkoituksenmukaista säätää, että jäsenvaltioiden on annettava säännöt sen varmistamiseksi, että yleispalvelun tarjoajat eivät tue varatun alueen ulkopuolisia palveluja varatuista palveluista saaduilla tuloilla muutoin kuin on osoitettu olevan ehdottoman välttämätöntä erityisten yleispalveluvelvoitteiden täyttämiseksi, sellaisina kuin jäsenvaltiot ovat ne määritelleet tällä direktiivillä muutetun direktiivin 97/67/EY 3 artiklan mukaisesti; tämän vuoksi kansallisten sääntelyviranomaisten olisi tarkoituksenmukaista antaa tätä koskevat säännöt ja ilmoittaa niistä komissiolle. (31) Muutosten takia on tarkoituksenmukaista lykätä voimassaolon mahdollinen lakkaaminen 31 päivään joulukuuta 2006, direktiivin 97/67/EY voimassaolon päättymispäivä. (32) Sen vuoksi olisi direktiiviä 97/67/EY muutettava. (33) Tämä direktiivi ei vaikuta perustamissopimuksen kilpailua ja palvelujen tarjoamisen vapautta koskevien määräysten soveltamiseen, kuten selitetään erityisesti komission tiedonannossa kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanemisesta [9], [9] EYVL C 39, 6.2.1998, s. 2. OVAT ANTANEET TÄMÄN DIREKTIIVIN: 1 artikla Muutetaan direktiivi 97/67/EY seuraavasti: (1) Lisätään 2 artiklaan 20 alakohta seuraavasti: "20. 'erityispalveluilla' palveluja, jotka ovat selvästi erillään yleispalveluista, täyttävät asiakkaiden erityiset tarpeet ja tarjoavat lisäpalveluominaisuuksia, joilla on lisäarvoa ja jotka eivät kuulu tavalliseen postipalveluun. Lisäarvollisia lisäominaisuuksia ovat esimerkiksi toimitus kuittausta vastaan, mahdollisuus muuttaa määränpäätä tai vastaanottajaa kuljetuksen aikana tai jos toimitus ensisijaiseen määränpäähän ei ole mahdollista, seuranta ja jäljittäminen, taattu toimitusaika, useampi kuin yksi toimitusyritys, toimitus asiakkaan määrittämän tärkeys- tai muun järjestyksen mukaan. Kotikeruu ilman mitään näistä ominaisuuksista ei ole erityispalvelu. Sitä, että toimija siirtää ja/tai vastaanottaa postin sähköisesti sen lajittelua, painamista ja/tai valmistelua varten, ei pidetä lisäpalveluominaisuutena tässä kohdassa tarkoitetussa merkityksessä. Pikaposti on erityispalvelu, jolle nopeamman ja luotettavamman keruun, kuljetuksen ja toimituksen lisäksi on ominaista joidenkin tai kaikkien seuraavien lisäpalveluominaisuuksien tarjoaminen: keruu lähettäjän osoitteesta, toimitus vastaanottajalle henkilökohtaisesti tai hänen valtuutetulle edustajalleen, taattu toimitus tiettyyn päivämäärään mennessä, mahdollisuus muuttaa määränpäätä tai vastaanottajaa kuljetuksen aikana, vahvistus lähettäjälle toimituksen tapahtumisesta, seuranta ja jäljittäminen, asiakkaiden yksilöllisten tarpeiden huomioon ottaminen ja laaja valikoima vaatimusten mukaisia palveluita." (2) Korvataan 7 artikla seuraavasti: "7 artikla 1. Siinä määrin kuin yleispalvelun tarjoamisen varmistamiseksi on tarpeen, jäsenvaltiot voivat jatkaa tiettyjen peruspostipalvelujen varaamista yleispalvelun tarjoajalle/tarjoajille. Nämä palvelut on rajattu tavallisten kotimaan kirjelähetysten ja tulevan ulkomaanpostin keräilyyn, lajitteluun, kuljetukseen ja jakeluun sekä seuraavien paino- että hintarajojen puitteissa. Painoraja on 50 grammaa. Tätä painorajaa ei sovelleta, jos hinta on vähintään kaksi ja puoli kertaa alimpaan painoluokkaan kuuluvan, nopeimman luokan kirjelähetyksen normaali hinta. Sokeille ja heikkonäköisille tarkoitetuissa maksuttomissa postipalveluissa voidaan poiketa paino- ja hintarajoista. Sokeille ja heikkonäköisille tarkoitetuissa maksuttomissa postipalveluissa voidaan poiketa paino- ja hintarajoista. Siinä määrin kuin yleispalvelun tarjoamisen varmistamiseksi on tarpeen, suoramainontaposti voi edelleen 1 alakohdassa mainittujen paino- ja hintarajojen puitteissa kuulua varattuihin palveluihin. 2. Lähtevät ulkomaan kirjelähetykset, asiakirjojen vaihto ja erityispalvelut (pikaposti mukaan lukien) eivät voi kuulua varattuihin palveluihin. Erityispalveluksi ei ole riittävää, että posti lähetetään sähköisesti ainoastaan etäpainamista varten, jotta vältettäisiin saapuvan ulkomaanpostin monopoli. 3. Seuraavana askeleena kohti postipalvelujen sisämarkkinoiden toteuttamista Euroopan parlamentti ja neuvosto päättävät viimeistään 31 päivänä joulukuuta 2005 postimarkkinoiden 1 päivästä tammikuuta 2007 alkaen tapahtuvasta avaamisen jatkamisesta. Tällaisten päätösten on perustuttava komission ennen 31 päivää joulukuuta 2004 tekemään ehdotukseen, jota edeltää alaa koskeva selvitys, jossa keskitytään yleispalvelun tarjoamisen varmistamiseen asianmukaisella tavalla kilpailulle avoinna olevassa markkinaympäristössä. Jäsenvaltioiden on komission pyynnöstä annettava kaikki tarvittavat tiedot kyseisen selvityksen laatimiseksi." (3) Lisätään 12 artiklaan viides luetelmakohta seuraavasti: "- Jos yleispalvelun tarjoajat soveltavat erityisiä hintoja, esimerkiksi yrityksille, massapostittajille tai eri asiakkaiden postin kokoajille tarjoamiinsa palveluihin, niiden on noudatettava avoimuuden ja syrjimättömyyden periaatteita sekä hintojen että niihin liittyvien edellytysten osalta. Hinnoissa on otettava huomioon kustannukset, joilta on vältytty verrattuna peruspalveluun, joka kattaa kaikki ominaisuudet, joita tarjotaan yksittäisten postilähetysten keräilyyn, lajitteluun, kuljetukseen ja toimitukseen, ja niitä on yhdessä niihin liittyvien ehtojen kanssa sovellettava tasavertaisesti kolmansiin ja yleispalvelun tarjoajien vastaaviin palveluihin. Kaikkien tällaisten hintojen on oltava tarjolla myös yksityisasiakkaille, jotka lähettävät postia samoilla ehdoilla." (4) Lisätään 12 artiklaan kuudes luetelmakohta seuraavasti: "- varattuihin palveluihin kuulumattomien yleispalvelujen tukeminen varatuista palveluista saaduilla tuloilla on kiellettyä paitsi siinä määrin kuin osoitetaan sen olevan ehdottoman tarpeellista erityisten yleispalveluvelvoitteiden täyttämiseksi kilpailulle avoinna olevalla alueella; kansallisten sääntelyviranomaisten on annettava tätä koskevat säännöt ja ilmoitettava tällaisista toimenpiteistä komissiolle." (4 a) Korvataan 19 artiklan ensimmäinen kohta seuraavasti: "Jäsenvaltioiden on varmistettava, että palveluiden käyttäjien valitusten käsittelylle vahvistetaan selkeät, yksinkertaiset ja kustannuksiltaan kohtuulliset menettelyt, joita noudatetaan erityisesti lähetysten katoamis-, varkaus- tai vahingoittumistapauksissa tai palvelujen laatustandardien noudattamatta jättämistapauksissa (mukaan lukien menettelyt vastuun määrittelemiseksi tapauksissa, joissa toimijoita on useampia kuin yksi)." (5) Lisätään 19 artiklan ensimmäiseen kohtaan virke seuraavasti: "Tätä periaatetta sovelletaan myös muiden postipalveluiden kuin yleispalvelun käyttäjiin." (6) Korvataan 27 artiklassa ilmaisu "31 päivään joulukuuta 2004" ilmaisulla "31 päivään joulukuuta 2006". 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan kahdentoista kuukauden kuluessa tämän direktiivin julkaisemisesta ja joka tapauksessa viimeistään 31 päivänä joulukuuta 2002. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja RAHOITUSSELVITYS 1. TOIMENPITEEN NIMI Ehdotus Euroopan parlamentin ja neuvoston direktiiviksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi. 2. BUDJETTIKOHDAT Ei ole, ainoastaan hallintomenoja. 3. OIKEUSPERUSTA Euroopan yhteisön perustamissopimuksen, sellaisena kuin se on muutettuna Amsterdamin sopimuksella, 47 artiklan 2 kohta, 55 artikla ja 95 artikla. 4. TOIMENPITEEN KUVAUS 4.1 Toimenpiteen yleistavoite Joulukuun 15 päivänä 1997 annetun Euroopan parlamentin, neuvoston ja komission postidirektiivin 97/67/EY 7 artiklassa säädetään aikataulu postimarkkinoiden asteittaisen ja säännellyn kilpailulle avaamisen jatkamiselle erityisesti ulkomaanpostin ja suoramainonnan osalta sekä hinta- ja painorajojen tarkistamisesta edelleen 1 päivästä tammikuuta 2003. Tämän vuoden maaliskuussa Eurooppa-neuvoston Lissabonin-kokouksessa hallitusten päämiehet ja Ranskan presidentti asettivat postipalveluille kaksi tavoitetta, joiden osalta komissio, neuvosto ja jäsenvaltiot vaativat toimia kukin toimivaltansa puitteissa. Kyseiset tavoitteet ovat seuraavat: "laaditaan vuoden 2000 loppuun mennessä strategia palvelujen esteiden poistamiseksi" (mukaan lukien postipalvelut) ja "nopeutetaan vapauttamista aloilla kuten ..... postipalvelut. Tavoitteena on aikaansaada täysin toimivat sisämarkkinat tällä alalla..." Viime kuukausien ja vuosien markkinakehityksen myötä on käynyt entistä selvemmäksi, että tarvitaan kipeästi päätöksiä markkinoiden avaamiseksi edelleen, koska yleispalvelun tarjoajien toiminta ulottuu yritysostojen ja liittoutumien takia entistä laajemmin kilpaileville markkinoille. Tämä on jatkuvan monopoliaseman vuoksi herättänyt huolta markkinoilla. Lisäksi yleispalvelun tarjoajat uudenaikaistavat parhaillaan toimintojaan, mitä on tuettava kilpailua edistävin toimin. Markkinoita on avattava merkittävästi, jotta päästään kohti postipalvelujen sisämarkkinoiden toteuttamista edellä mainittujen Lissabonin huippukokouksen päätelmien mukaisesti. Tällä tavoin parannetaan postin lähettäjille tarjottavan palvelun tasoa, laatua ja hintoja kaikkialla Euroopan unionissa ja taataan yleispalvelut vaarantamatta yleispalvelun tarjoajien taloudellista tasapainoa. Ehdotusluonnoksessa esitetään kaksivaiheista lähestymistapaa. Ensimmäisessä vaiheessa, joka toteutetaan 1. tammikuuta 2003 mennessä, enimmäisvarausalueen raja on 50 grammaa tai 2,5 kertaa ensimmäisen luokan kirjemaksu tavallisen postin osalta lukuun ottamatta a) lähtevää ulkomaanpostia ja b) pikalähetyspalveluja, jotka on avattava täysin kilpailulle. Tämä avaa yleispalvelun tarjoajien postituloista keskimäärin 20 prosenttia ja jättää 50 prosenttia kyseisistä tuloista varausalueelle (verrattuna nykyisiin 70 prosenttiin). Ehdotuksen toinen vaihe on se, että vuonna 2005 parlamentti ja neuvosto päättävät komission vuonna 2004 tekemän ehdotuksen perusteella seuraavasta askelesta. Ehdotus perustuu alaa koskevaan katsaukseen, jossa tarkastellaan yleispalvelujen säilyttämistä kilpailuympäristössä. Lisäksi ehdotuksessa esitetään useita tukitoimenpiteitä, joilla reagoidaan aiemman direktiivin jälkeen havaittuun markkinoiden ja kilpailun kehitykseen. Kyseisiä toimenpiteitä tarvitaan, jotta markkinoiden avaaminen vuonna 2003 voitaisiin toteuttaa tehokkaasti ja oikeudenmukaisesti. Toimenpiteissä määritellään erityispalvelut, jotka on erotettava perusasiakaspalveluista ja joilla vastataan erikseen määriteltyihin asiakkaiden tarpeisiin (esimerkiksi pikalähetyspalvelut) ja jotka eivät koskaan sisälly varausalueeseen. Lisäksi toimenpiteissä tarkkaillaan valtiontukia koskevien sääntöjen mukaisia korvausrahastojärjestelyjä, jotta taattaisiin, että korvaukset ovat asianmukaisessa suhteessa yleispalvelun tarjoamisen kustannuksiin nähden. Tarkkaillaan myös, että erityishintoja sovellettaessa ei harjoiteta syrjintää minkään yleispalvelun tarjoajien palvelun osalta, ja säilytetään ristiin tukemista koskevat tiukat säännöt. Ehdotuksen mukaan postidirektiivin kokonaisuudessaan (sellaisena kuin se on muutettuna) voimassaolo voi jatkua 31 päivästä joulukuuta 2004 (jolloin sen voimassaolo päättyy, jos 7 artiklan 3 kohdan mukaista päätöstä ei ole tehty) 31 päivään joulukuuta 2006, jos siihen mennessä ei ole hyväksytty uutta ehdotusta. Edellä esitetyn ehdotuksen myötä voidaan luoda entistä avoimempi ja paremmin sopeutettu postiala, jolla vastataan entistä paremmin kaikkien käyttäjien tarpeisiin ja lujitetaan Euroopan unionin taloutta. Samalla turvataan pääsy keskeisiin sosiaalisiin päämääriin - kaikkein tärkeimpänä yleispalvelun tarjoaminen. 4.2 Toimenpiteen kesto ja sen uusimista koskevat yksityiskohtaiset säännöt 1 päivästä tammikuuta 2001 31 päivään joulukuuta 2006. 5. MENOJEN LUOKITUS 6. MENOLAJI 7. RAHOITUSVAIKUTUKSET (B-osaan) Ei vaikutuksia. 8. PETOSTENVASTAISET TOIMENPITEET9. KUSTANNUSTEHOKKUUSANALYYSI 9.1 Määrälliset erityistavoitteet ja kohderyhmä Ehdotetun direktiivin tavoitteena on helpottaa postipalvelujen sisämarkkinoiden toimintaa Euroopan yhteisössä. Markkinoiden avaaminen vaikuttanee siten, että postin määrä ja tulot kasvavat, palvelun laatu kohenee entisestään ja entistä enemmän mittatilaustyönä tehtäviä palveluja innovoidaan ja tarjotaan. Tällaisen kehityksen avulla postiala voi paremmin vastata uuden tekniikan tuomiin haasteisiin ja hyödyntää sähköisen kaupankäynnin ja yleiseurooppalaisen talouden tarjoamia mahdollisuuksia, joissa on osallisina erityisesti suuria postinlähettäjiä kuten rahoituslaitoksia, yleishyödyllisiä palveluja tuottavia laitoksia ja postimyyntiyrityksiä. 9.2 Toimenpiteen perustelut Direktiivissä otetaan huomioon postipalvelujen erittäin tärkeä sosiaalinen, alueellinen ja työllistävä merkitys. Siksi direktiivissä on säilytetty asteittainen ja säännelty lähestymistapa markkinoiden avaamiseen, ja siinä keskitytään sellaisiin markkinoiden osa-alueisiin, jotka kasvavat voimakkaasti tai ovat jo jossain määrin avoimia. Tällä tavoin kokonaismarkkinat kasvavat, vaikka yleispalvelun tarjoajien markkinaosuus pieneneekin. Direktiivissä luodaan edellytykset edistymiseen sisämarkkinoiden toteuttamisessa mutta ei aseteta ennakolta seuraavan vaiheen luonteeseen liittyviä ehtoja. Tällaisen pragmaattisen lähestymistavan ansiosta vuoden 2003 vaiheen kokemuksia voidaan arvioida, kun uusia ehdotuksia laaditaan vuonna 2004. Lisäksi ehdotetussa direktiivissä säädetään siitä, että komissiota avustaa edelleen komitea, jota on kuultava (21 artikla). 9.3 Toimenpiteen seuranta ja arviointi Yhteisön postipalvelujen kilpailulle avaamisen jatkamiseksi ehdotetun direktiivin 7 artiklan mukaisesti komission on tehtävä vuoden 2004 loppuun mennessä uusi ehdotus. Sitä ennen on laadittava alaa koskeva selvitys, jossa keskitytään yleispalvelun tarjoamisen varmistamiseen asianmukaisella tavalla kilpailulle avoinna olevassa markkinaympäristössä. Komissio laatii asiasta kertomuksen parlamentille ja neuvostolle ennen vuoden 2004 loppua. 10. HALLINTOMENOT (YLEISEN TALOUSARVION PÄÄLUOKKA III, A-OSA) Tarvittavien hallintoresurssien tosiasiallinen käyttöönotto perustuu komission vuotuiseen voimavarojen jakamista koskevaan päätökseen, ottaen huomioon erityisesti henkilöstömäärä ja budjettivallan käyttäjän myöntämät lisämäärärahat. 10.1 Vaikutus henkilöstömäärään >TAULUKON PAIKKA> * END = Experts nationaux détachés / Kansalliset asiantuntijat 10.2 Lisähenkilöstön taloudellinen kokonaisvaikutus 3,5 x 108 000 euroa (yksikköhinta) x kuusi vuotta, ura-alueet A1, A2, A4, A5 ja A7. 10.3 Toimenpiteeseen liittyvästä toiminnasta aiheutuvien muiden hallintomenojen kasvu (1 000 euroa) >TAULUKON PAIKKA> Edellä esitetyssä taulukossa kohtaan A-7 liittyvät menot katetaan pääosaston MARKT yleisistä määrärahoista. (1 000 euroa) >TAULUKON PAIKKA> VAIKUTUSTEN ARVIOINTILOMAKE EHDOTUKSEN VAIKUTUKSET YRITYKSIIN ja erityisesti pieniin ja keskisuuriin yrityksiin Ehdotuksen nimi: Ehdotus Euroopan parlamentin ja neuvoston direktiiviksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi Viitenumero: 99004 Ehdotus 1. Ehdotetun yhteisön säädöksen tarpeellisuus Ehdotuksella muutetaan yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulu- kuuta 1997 annettua Euroopan parlamentin ja neuvoston direktiiviä 97/67/EY ("postidirektiiviä") kyseisen direktiivin 7 artiklan mukaisesti. Tarkoituksena on laatia yhteisön postimarkkinoiden asteittaista ja säänneltyä kilpailulle avaamista koskeva aikataulu ja vähimmäisvaatimukset; tähän liittyy erikseen määritelty välivaihe vuonna 2003 ja aikataulu seuraavaa vaihetta varten vuodeksi 2007. Markkinoiden avaamisen koordinointi yhteisön tasolla on tarpeen, jotta voitaisiin edistää postipalvelujen sisämarkkinoiden toteutumista, taata laadukkaat postipalvelut samankaltaisin ehdoin kaikkialla Euroopan yhteisössä (erityisesti tarjottaessa tavaroita ja palveluja yli jäsenvaltioiden rajojen) liikeyrityksille, joille postitus on usein tärkeä osa liiketoimintaa, varmistaa yhtäläiset mahdollisuudet yhteisön postialan toimijoille sekä edistää sosiaalista ja taloudellista yhtenäisyyttä takaamalla kaikille kansalaisille yleinen postipalvelu samanlaisin ehdoin asuinpaikasta riippumatta. Vaikutukset yrityksiin 2. Keihin ehdotukset vaikuttavat Ehdotuksessa esitetyt markkinoiden avaamiseen liittyvät toimenpiteet vaikuttavat kaikkiin postipalvelujen käyttäjiin ja erityisesti palveluja käyttäviin liikeyrityksiin siten, että niillä on mahdollisuus käyttää entistä kilpailukykyisempiä palveluja ja useampia postipalvelun tarjoajia. Lisäksi ehdotetun avaamisen myötä sekä nykyisillä että uusilla postialan toimijoilla, pienet ja keskisuuret yritykset mukaan luettuina, on entistä enemmän mahdollisuuksia kehittää palvelujaan tai vallata uusia markkina-alueita. Pienet ja keskisuuret yritykset erityisesti voivat tarjota paikallisia tai alueellisia palveluja. Yleispalvelun tarjoajien, joita tällä hetkellä suojellaan niiden palvelujen varaamisella, jotka tämän ehdotuksen nojalla on tarkoitus avata, on valmisteltava organisatorisia ja liiketoimintaan liittyviä strategioita voidakseen toimia kilpailukykyisillä markkinoilla. Tosin todellisuudessa ne ovat valmistautuneet siihen jo useita vuosia. 3. Mitä yritysten on tehtävä noudattaakseen ehdotusta Postialan toimijoiden on ehdotettujen avaamistoimenpiteiden myötä sopeuduttava postialan entistä tiukempaan kilpailutilanteeseen. Jäsenvaltiot voivat jo postidirektiivin mukaisesti asettaa postialan toimijoille hyväksymismenettelyjä, ja kyseisiä menettelyjä sovellettaneen myös toimintaan tämän ehdotuksen myötä vapautuvilla markkinalohkoilla. Menettelyihin voi tietyin ehdoin sisältyä maksuja korvausrahastoon, joka perustetaan varmistamaan yleispalvelun tarjoaminen, jos varausalueen katsotaan olevan riittämätön tähän tarkoitukseen. 4. Mitä taloudellisia vaikutuksia ehdotuksilla mahdollisesti on Ehdotetuilla toimenpiteillä edistetään postipalvelujen tarjontaa ja kysyntää, lisätään liikeyritysten vapautta tulla postimarkkinoille ja kannustetaan suunnittelemaan tulevia investointeja. Lisäksi markkinoiden avaaminen oletettavasti kasvattaa markkinoita, minkä ansiosta voidaan varmistaa yleispalvelun tarjoaminen pysyvästi ja säilyttää alan työpaikat lujittamalla perinteisiä postipalveluja niiden joutuessa mukautumaan uuden tekniikan tuomiin haasteisiin. Postipalvelujen käyttäjät, myös pienet ja keskisuuret yritykset, hyötyvät palvelun laadun paranemisesta, pienemmistä maksuista ja asiakaskeskeisemmistä postipalveluista. 5. Sisältävätkö ehdotukset toimenpiteitä pienten ja keskisuurten yritysten tilanteen huomioon ottamiseksi (esim. lievempiä tai erilaisia vaatimuksia) Pienet ja keskisuuret yritykset hyötyvät ehdotuksen toimenpiteistä, koska niiden ansiosta yrityksillä on mahdollisuus tulla entistä paremmin postimarkkinoille, ja näin ollen erityistoimenpiteitä ei tarvita. Pienet ja keskisuuret yritykset hyötyvät myös siitä, että uudet tulokkaat keskittyvät entistä enemmän niiden erityismarkkinoiden tarpeisiin. Kuulemiset 6. Ehdotus perustuu laajojen kuulemisten jälkeen postidirektiiviin sisällytettyyn toimeksiantoon. Toimen valmisteluun on kuulunut lähinnä joukko tutkimuksia, joissa on tarkasteltu postialan tilannetta ja ehdotettujen markkinoiden avaamiseen liittyvien toimenpiteiden mahdollisia vaikutuksia. Asianomaisia osapuolia on kuultu laajasti. Seuranta ja tarkistaminen 7. Ehdotuksessa esitetyistä markkinoiden avaamiseen liittyvistä toimenpiteistä tulee osa postidirektiivin mukaista sääntelykehystä. Komissio tarkistaa sääntelykehystä jatkuvasti ja voi esittää uusia ehdotuksia tämän ehdotuksen hyväksymisen ja täytäntöönpanon takia tarvittavista lisätoimenpiteistä. Yhteyshenkilö 8. Lisätietoja antaa ja kommentteja vastaanottaa: Fernando Toledano, pääosasto MARKT, yksikkö D 3, puh: (+32-2) 296 81 77.